## Naredba o izgledu i sadržaju oznaka koje rabi ovlašteni servis

### NN 179/2003 (12.11.2003.), Naredba o izgledu i sadržaju oznaka koje rabi ovlašteni servis

# Državni zavod za normizaciju i mjeriteljstvo

2622

Na
temelju članka 8. stavka 5. Zakona o mjeriteljstvu (»Narodne novine« br.
163/03) ravnatelj Državnog zavoda za normizaciju i mjeriteljstvo donosi

## NAREDBU

### o izgledu i sadrŽaju oznaka koje rabi ovlaŠteni servis

1. Ovom
se naredbom propisuje izgled i sadržaj oznaka koje rabe pravne i fizičke osobe
koje pregledavaju, popravljaju i ispituju zakonita mjerila (u daljnjemu tekstu:
ovlašteni servis), radi pripreme za ovjeravanje.

2. Kod pripreme za ovjeravanje zakonitih mjerila ovlašteni
servisi rabe ove oznake:

1) ovjerni pečat

2) ovjerne žigove za označivanje mjerila.

Ovjerni peČat

3.
Ovjerni pečat ovlaštenog servisa kvadratnog je oblika ve­li­čine 20 x 20 mm u
kojemu se nalazi znak u obliku slova »H«. Iznad vodoravne crte slova »H« je
oznaka »HR«, a ispod vodoravne crte je slovo »S« i brojčana oznaka ovlaštenog
servisa. Ispod navedenog znaka nalazi se redni broj pečata.

Ovjerne pečate ovlašteni servisi stavljaju na izvješća
o ispitivanju.

Ovjerni Žigovi za oznaČivanje mjerila

4.
Laboratoriji i ovlašteni servis upotrebljavaju ove ovjerne žigove za označivanje
mjerila:

1) žig u obliku naljepnice

2) žig za utiskivanje.

*Žig
u obliku naljepnice*

5. Ovlašteni servisi upotrebljavaju žig s oznakom
»SERVISIRANO«

6. Žig s oznakom »SERVISIRANO« u obliku naljepnice
izra­đen je od trajnoga samoljepljivog papira bijele boje. Pravokutnog je
oblika, veličine 25 puta 15 mm. Na gornjem dijelu tog žiga nalazi se oznaka
»SERVISIRANO«, a ispod je znak u obliku slova »H«. Iznad vodoravne crte slova »H«
upisuje se datum servisiranja. Ispod vodoravne crte slova »H« s lijeve strane
je oznaka »HR« i brojčana oznaka ovlaštenog servisa, a s desne strane je redni
broj žiga.

Ovim žigom ovlašteni servisi označuju mjerila na
kojima je obavljeno servisiranje.

Žig s oznakom »SERVISIRANO« u obliku naljepnice stav­lja
se na uočljivo mjesto na mjerilu, ali ne smije utjecati na uporabu mjerila.

*Žig za utiskivanje*

7. Ovlašteni
servis upotrebljavaju zaštitni žig ovlaštenog servisa.

Navedeni se žigovi upotrebljavaju kao štapni žigovi
ili žigovi za kliješta.

8. Zaštitni žig ovlaštenog servisa za utiskivanje ima
kružni oblik promjera 7 mm u kojemu se nalazi znak u obliku slova »H«. Iznad
vodoravne crte slova »H« nalazi se slovo »S«, a ispod crte je brojčana oznaka
ovlaštenog servisa.

Ovaj žig
upotrebljava ovlašteni servis za sprječavanje odva­janja, pomicanja ili
mijenjanja sastavnih dijelova ili sklopova mjerila.

9.
Ovjerni pečat prikazan je na slici 1. u prilogu ove naredbe, žig u obliku
naljepnice prikazan je na slici 2. u prilogu ove naredbe, a žig za utiskivanje
prikazan je na slici 3. Navedeni prilozi čine sastavni dio ove naredbe.

10.
Ovlašteni servisi moraju do 31. siječnja tekuće godine dostaviti Zavodu izvješće
o utrošenim količinama ovjernih žigova u protekloj godini.

11.
Danom stupanja na snagu ove naredbe prestaje vrijediti Naredba o ovjernim žigovima
i ispravama kojima se potvrđuje ispravnost mjerila (»Narodne novine« br. 25/02,
101/02 i 105/02).

12. Ova
naredba stupa na snagu osmoga dana od dana objave u »Narodnim novinama«.

Klasa:
011-02/03-04/3
Urbroj: 558-03/6-03-10
Zagreb, 27. listopada 2003.

            Ravnatelj
Državnog zavoda za normizaciju
i mjeriteljstvo
**dr. sc. Jakša Topić,  dipl. ing.,** v.
r.

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

![](dodatni/375947.gif)

Naredba, NN 179/2003-2622